b'\n_START_ARTICLE_\nRalph Alpher\n_START_SECTION_\nBarndom og uddannelse\n_START_PARAGRAPH_\nAlpher var noget af et vidunderbarn. Som 16-\xc3\xa5rig blev han tilbudt et fuldt stipendium til at studere ved MIT, men tilbuddet blev trukket tilbage, if\xc3\xb8lge Alphers overbevisning fordi han afsl\xc3\xb8rede, at han var j\xc3\xb8de. Han fik i stedet sin kandidatgrad fra George Washington University, hvor han m\xc3\xb8dte den fremtr\xc3\xa6dende russiske fysiker George Gamow, som derp\xc3\xa5 tog ham ind som studerende med henblik p\xc3\xa5 hans erhvervelse af doktorgraden.\n_START_SECTION_\nAlpher-Bethe-Gamow teorien (Alpha-Beta-Gamma)\n_START_PARAGRAPH_\nAlpher er bedst kendt for sammen med George Gamow at forudsige, at der efter Big Bang m\xc3\xa5tte v\xc3\xa6re en tilbagev\xc3\xa6rende kosmisk baggrundsstr\xc3\xa5ling (CMB). Denne s\xc3\xa5kaldte Alpher-Bethe-Gamow teori, som han hjalp Gamow med at udvikle, offentliggjortes som en betydningsfuld afhandling i april 1948. Det menes, at Alpher bidrog afg\xc3\xb8rende med sine matematiske evner som st\xc3\xb8tte for Gamows teoretiske overvejelser. Alphers forsvar for sin doktorafhandling overv\xc3\xa6redes helt us\xc3\xa6dvanligt af de store, amerikanske nyhedsmedier og hundreder af interesserede tilh\xc3\xb8rere._NEWLINE_Hans Bethe havde bogstavelig talt ingen andel i teorien (sk\xc3\xb8nt han senere arbejdede med relaterede emner). Hans navn blev tilf\xc3\xb8jet af sp\xc3\xb8gefuglen Gamow for at opn\xc3\xa5 ordspillet med de f\xc3\xb8rste tre bogstaver i det gr\xc3\xa6ske alfabet: "Alfa-Beta-Gamma". Desuden fremkom den f\xc3\xb8rste vigtige rapport over arbejdet i tidsskriftet Nature den 1. april 1948 (hvorfor den kunne opfattes som aprilsnar). Gamows humor kan have v\xc3\xa6ret \xc3\xa5rsag til, at Alphers kritiske rolle ved teoriens udarbejdelse er blevet overset, fordi andre videnskabsm\xc3\xa6nd ved l\xc3\xa6sningen fejlagtigt kan have antaget, at de prim\xc3\xa6re bidragydere var Gamow og Bethe. _NEWLINE_Under og efter 2. verdenskrig arbejdede Alpher for U.S. Navy og Office of Scientific Research and Development, men p\xc3\xa5 grund af den dermed forbundne hemmeligholdelse er hans bidrag som fysiker i denne periode kun lidt kendt. Han modtog imidlertid i december 1945 en udm\xc3\xa6rkelse ("the Naval Ordnance Development Award") for sit arbejde sammen med Dr. Merle Tuve under Sektion T (for Tuve) i Carnegie Institutes afdeling for jordmagnetisme i Washington D.C. Sektion T blev senere til "Laboratoriet for anvendt fysik" ved Johns Hopkins University, som var et af de f\xc3\xb8rste uafh\xc3\xa6ngige laboratorier indenfor denne videnskabsgren._NEWLINE_Alpher var selv noget ambivalent omkring dette arbejdes natur og s\xc3\xb8gte i 1954 v\xc3\xa6k for at overtage en stilling i General Electrics forsknings- og udviklingscenter. Han arbejdede her de n\xc3\xa6ste 30 \xc3\xa5r, men fortsatte med at offentligg\xc3\xb8re betydningsfulde videnskabelige afhandlinger. _NEWLINE_Han modtog herfor "Distinguished Alumni Achievement Award" fra George Washington University i 1986. Alle hans udm\xc3\xa6rkelser skyldes hans arbejde om natten, mens han arbejdede for U.S. Navy og Johns Hopkins laboratoriet om dagen.\n_START_SECTION_\nUnion College\n_START_PARAGRAPH_\nFra 1987 til 2004 vendte han tilbage til forskning og undervisning som professor i fysik og astronomi ved Union College p\xc3\xa5 Union Universitetet i Schenectady, New York. Dr. Alpher var i samme periode desuden direkt\xc3\xb8r for Dudley Observatory. _NEWLINE_Han pensioneredes fra begge stillinger i 2004._NEWLINE_Alpher og Herman udgav i 2001 (posthumt for sidstn\xc3\xa6vntes vedkommende) deres egen beretning om deres arbejde inden for kosmologien under titlen: Genesis of the Big Bang (Oxford University Press). _NEWLINE_Ralph Alpher d\xc3\xb8de efter l\xc3\xa6ngere tids sygdom i en alder af 86 \xc3\xa5r den 12. august 2007. Hans helbred havde v\xc3\xa6ret d\xc3\xa5rligt efter et l\xc3\xa5rbensbrud, for\xc3\xa5rsaget af et fald i februar 2007.\n_START_SECTION_\nUdm\xc3\xa6rkelser\n_START_PARAGRAPH_\nRalph A. Alpher og Robert Herman tildeltes Henry Draper-medaljen i 1993, og de modtog "Magellanic Premium"" fra American Philosophical Society i 1975, Georges Vanderlinden Physics prize fra det belgiske videnskabsakademi foruden betydningsfulde udm\xc3\xa6rkelser fra New York Academy of Sciences og Franklin Institute i Philadelphia, alts\xc3\xa5 n\xc3\xa6sten enhver betydende professionel  anerkendelse bortset fra nobelprisen. Der er to gange uddelt nobelpriser i fysik for empirisk arbejde med relation til Big Bang: I 1978 til Arno Penzias og Robert Wilson og i 2006 til John Mather og George Smoot.  _NEWLINE_I 2005 modtog Alpher National Medal of Science, den h\xc3\xb8jeste udm\xc3\xa6rkelse af denne art i USA. Dens begrundelse l\xc3\xb8d: "For sit enest\xc3\xa5ende arbejde indenfor unprecedented nukleosyntese, for forudsigelsen om, at universets udvidelse efterlader baggrundsstr\xc3\xa5ling og for at frems\xc3\xa6tte modellen for Big Bang-teorien." Medaljen overraktes til hans s\xc3\xb8n, Dr. Victor S. Alpher, 27. juli 2007, da han var ude af stand til at rejse for selv at modtage den.'